དམ་ཚིག་གཏོར་མ་བཅའ་ཐབས་ལ་ལྡེབ།
དམ་ཚིག་གཏོར་མ་ལ་མགོན་པོའི་གཏོར་མ་རྒྱུན་ལྟར། བྱ་གདོང་གི་གཏོར་མ་རྙིང་མའི་དཔུང་རངས་ལྟ་བུའི་ཟུར་གདོང་གསུམ་གྱི་མར་སྣ་སྲེག་བཅད། ལོགས་རེར་རག་ལམ་སུམ་རིམ་རེ། མདུན་དུ་བཤོས་ཟླུམ་གཅིག་དང་དེའི་གཡས་གཡོན་དུ་ཁྲག་ཀོང་གཉིས། རྒྱབ་ངོས་གཡས་གཡོན་དུ་བཤོས་ཟླུམ་རེ་དང་ཁྲག་ཀོང་རེ། དེ་དག་གི་བར་མཚམས་སུ་མཐེབ་ཀྱུ་རེ་རེ། བསྡུས་སྐབས་གཙོ་བོ་ལ་ཉིས་རྒྱན། བཤོས་བུ་རྣམས་ལ་ཉིས་རྒྱན། ཁྲག་ཀོང་རྣམས་ལ་མིག་ལོག་རེ། མཐེབ་ཀྱུ་རྣམས་ལ་ནོར་བུ་རེ། རྒྱས་སྐབས་དཔུང་རང་གི་ཕྲག་པ་ཡན་བཅད་ལ་རྩེ་ཁྲ་འཛུགས། གཏོར་མའི་ངོས་དཀྱིལ་རྒྱན་གསུམ། གཡས་གཡོན་གྱི་དབལ་ལ་རྒྱན་གསུམ་རེ། རྩེ་ཁྲ་ལ་གསུམ་དང་དེ་སྟེང་ཆུང་བ་གཅིག རྩེར་རལ་གྲི་མེ་འབར་གྱི་རྣམ་པ་བྱ། འཕངས་གཏོར་ཞེས་ཟན་ལེབ་གྲུ་གསུམ་སྟེང་དུ་རི་མོ་གཉིས་རྒྱུག་ཟུར་མདུན་བསྟན། དེའི་དབུས་སུ་ལས་མགོན་ཕུར་ཤམས་ཅན། ཟུར་གསུམ་ལ་ཁྲག་ཀོང་རེའི་སྟེང་དུ་བཤོས་བུ་རེ། ལོགས་རེར་བཤོས་བུ་ཁྲག་ཀོང་འབྱར་མ་བཞི་རེ་སྟེ་བཅུ་གཉིས། ཚོན་ཁྲ་བྱེད་པའམ་བསྡུ་ན་དམར་རྩི་དེ་འདྲ་བཅུ་གསུམ། ལམ་སེལ་དཀར་གཏོར་བླ་གཏོར་ལྟ་བུ་འདབ་བཞི་རྩེ་ཁྲ་ལྔ་རྒྱན་བཅས་པའོ།། ༈ དམ་ཚིག་གཏོར་མའི་འདོན་འགྲིག བདག་བསྐྱེད་ལྷན་སྐྱེས་མགོན་མང་བསྟོད་མཐར་བཟླས་པ། དམ་ཚིག་གཏོར་མའི་དབུ་ནས་དཀྱུས་ལྟར། བཟླས་པ་གོང་འོག་བརྒྱ་རེ། ཐུན་རྡེགས་རྗེས། མགོན་པོའི་ཚོགས། བསྐང་བ། བསྒྲལ་ལས། གསང་བའི་གསོལ་འདེབས། སྔོན་བསྐལ་ཟོར་འཕངས་ཐུན་བསྡུ་བཅས། ཉིན་ཐ་མར་གསང་བའི་གསོལ་འདེབས་རྗེས། སྔོན་ཚེ་རྫོགས་པ་ནས་བཟུང་བསྐུལ་ཆེན་དང་། དེ་མཐར་གཏོར་ཚུགས་ཁར་ལམ་སེལ་དཀར་གཏོར་དང་། དེ་རྗེས་སྔོན་བསྐལ། འབུལ་སར་གསེར་སྐྱེམས་ནས་མགོན་སྒྲུབ་ལྟར་ཟོར་རེ་དང་། འཕང་གཏོར་རེ་འཕང། མཐར་འཕང་གཏོར་གསུམ་ལ་འདོན་བྱ་གང་ཡང་མེད། དེ་རྗེས་གཏོར་ཆེན་འཕངས། འཕངས་གཏོར་སོ་སོའི་སྐབས་ཚོགས་པས་ཐལ་མོ་རྡེབ། སྒོ་དྲུང་དུ་གཏོར་མནན་བྱ་དགོས་ཚོད་སྙམ། ནང་དུ་ལོག ཤེར་སྙིང་དགུ་ཟློག གཏོར་གཤེགས་རྒྱས་པ། རྗེས་བསྡུ་བཅས་ཀྱིས་འགྲུབ་པ་ལགས་སོ།། །།